Augustus Scur

**Augustus Scur** tabata un welga laboral general na Aruba, cu a dura di 11 pa 18 di augustus 1977. E welga, organisa pa e politico y activista Arubiano Betico Croes y e partido mayoritario MEP, ta wordo generalmente considera como un parti importante den e lucha politico pa autonomia y secesion politico di Aruba for di Antias Hulandes. E proceso aki finalmente a resulta den e Status Aparte di Aruba na 1986.

## Origen di e conflicto
E welga general a wordo organisa como contesta na Boy Rozendal di Partido Democratico (DP) di Corsou, kende, despues di a gana e eleccion pa parlamento di Antias Hulandes dia 17 di juni 1977, a forma un coalicion (DP-PNP-PPA-UPB) pa dirigi e gobierno di Antias Hulandes sin consulta cu MEP. E intencion di PPA, un partido minoritario di Aruba, pa participa den gobierno central a lanta protesta fuerte for di tur sector di comunidad Arubano. Desde basta tempo Partido Democratico tabata opone autonomia pa e isla di Aruba. Mas aleu e welga tabata un reaccion na gobierno Antiano, gabinete Evertsz, cu a declara e referendum di 25 di maart 1977 tocante independencia di Aruba como ilegal. Mientras e partidonan AVP y PPA a boycotea e referendum, 95% di e votadornan tabata pro independencia.

## E welga y su desaroyo
E tension a aumenta despues cu Hyacintho (Chinto) Geerman y Juan Yarzagaray, presidente y miembro di directiva di Union Independiente di Trahadornan di Petroleo di Aruba (IOWUA), a wordo deteni dia 10 di augustus relaciona cu un pamfleta sindical contra minister y miembronan di directiva di PPA. Como reaccion, IOWUA a proclama un welga na refineria Lago. Riba diahuebs 11 di augustus, e welga a extende cu e union di sindicatonan manera GWU, VWA, ANAAB, UPA, UEA, ATTA, SKOA y GABA. E sindicatonan tabata conta cu sosten di gobierno di Aruba. Meta di e welguistanan tabata pa e dos sindicalista wordo poni den libertad; pa gobierno Hulandes ta dispuesto pa ricibi un delegacion di Aruba pa delibera riba e deseo di e mayoria di e pueblo Arubano y pa Conseho Insular reuni pa aproba y forma un delegacion Arubano den cual tambe ta inclui representantenan di e sindicatonan Arubano. 

Fuera di Lago a welga na supermercadonan grandi, aeropuerto, servicio di telefon y otro utilidadnan, sin cu tabatin conflicto entre dunado di trabou y trahador. Esaki a conduci entre otro na interupcion di coriente, paro di buelonan pa motibo di falta di control di trafico aereo y prohibicion di benta di alcohol. Tabatin algun relato di incidente unda polis a los tiro. Desde diahuebs anochi cuerpo policial di Aruba a wordo reforza cu polis antidisturbio manda for di Corsou y  gezaghebber F.J. (Jossy) Tromp, den su calidad di hefe di cuerpo policial, a impone censura riba comunicadonan di Colegio Ehecutivo y sindicatonan di Aruba. E atencion na nivel internacional pa e situacion di intrankilidad a causa salida di rond di 1500 turista for di Aruba.

### Negociacionnan
Diadomingo 14 di augustus representantenan di sindicato, partido politico, y gremio comercial a reuni na Surfside y a acorda pa den un reunion di Conseho Insular forma un comision entre politiconan, representantenan di sindicato y representantenan di comercio pa hiba deliberacionnan cu tur instancianan necesario ariba: (1) participacion di representacion mayoritario di pueblo di Aruba den gobierno central, y (2) reconocimiento di e derecho di autodeterminacion, y preparacion di independencia di Aruba.

Diarason 17 di augustus den e caso sumario di Lago contra IOWUA hues ta ordena pa reanuda trabou dentro di 24 ora. AHATA tambe tabata na punto pa demanda WEB Aruba pa fayo den suministro di coriente. E mesun anochi e sindicalistanan a wordo laga den libertad. Seguidamente e sindicatonan en conhunto a anuncia di ta para tur accion entrante 18 di augustus, como nan a considera nan meta logra. 

## Despues di e welga

E welga general di Aruba di 1977 a habri caminda pa dialogo politico entre Aruba, Hulanda y Antias Hulandes pa loke ta e status di Aruba dentro di Reino Hulandes. 
Den un reunion publico dia 18 di augustus pa 09.30 'or Conseho Insular a discuti e situacion. Entre e ocho mocion di partido MEP cu a ser aproba, e mocion pa forma un delegacion Arubano pa bay Hulanda pa dialoga cu gobierno Hulandes a haya aprobacion sin votacion.

Comienso di september 1977 un delegacion Arubano, consistiendo di politiconan y representantenan di gremionan empresarial y sindical, a hiba e prome dialogo cu gobierno Hulandes. Betico Croes tabata lider di delegacion. E proceso di dialogo cu a continua despues a conduci na secesion politico di Aruba for di Antias Hulandes. E isla a bira un pais separa, autonomo, constituyente dentro di Reino Hulandes desde 1 di januari 1986. Riba peticion di Aruba, Minister Hirsch Ballin (Asuntonan Antiano - Arubano) a bay di acuerdo na 1990 pa mantene e status aparte sin e obligacion di bira independiente, lagando los e fecha fiha pa 1996. E cambio aki a keda formalisa den Statuut pa Reino Hulandes na 1994.

## Cronologia di sucesonan

## Literatura
* Bongers, Evert, ''Augustus Scur - De Roerige Dagen van Augustus 1977 op Aruba'', UNOCA (2007)